LIETUVOS BANKO VALDYBA

NUTARIMAS

DĖL LIETUVOS BANKO VALDYBOS 2014 M. VASARIO 6 D. NUTARIMO NR. 03-22
„DĖL TRANSPORTO PRIEMONIŲ VALDYTOJŲ CIVILINĖS ATSAKOMYBĖS PRIVALOMOJO DRAUDIMO VEIKLOS STATISTINIŲ APYSKAITŲ FORMŲ IR STATISTINIŲ APYSKAITŲ PILDYMO IR PATEIKIMO TVARKOS APRAŠO PATVIRTINIMO“ PAKEITIMO

2023 m. sausio 12 d. Nr. 03-8

Vilnius

Lietuvos banko valdyba n u t a r i a:

1. Pakeisti Lietuvos banko valdybos 2014 m. vasario 6 d. nutarimą Nr. 03-22 „Dėl Transporto priemonių valdytojų civilinės atsakomybės privalomojo draudimo veiklos statistinių apyskaitų formų ir statistinių apyskaitų pildymo ir pateikimo tvarkos aprašo patvirtinimo“:

1.1. pakeisti 1.2 papunktį ir jį išdėstyti taip:

„1.2. draudimo pajamų apyskaitos 2TPCA formą“.;

1.2. pripažinti netekusiu galios 1.4 papunktį;

1.3. buvusius 1.5. ir 1.6. papunkčius laikyti atitinkamai 1.4 ir 1.5 papunkčiais.

2. Pakeisti Transporto priemonių valdytojų civilinės atsakomybės privalomojo draudimo veiklos statistinių apyskaitų formų ir statistinių apyskaitų pildymo ir pateikimo tvarkos aprašą, patvirtintą nurodytu nutarimu:

2.1. pakeisti 2 punktą ir jį išdėstyti taip:

„2. Apyskaitas pildo ir Lietuvos bankui teikia Lietuvos Respublikoje įsteigtos draudimo įmonės, Lietuvos Respublikoje įsteigti kitų Europos Sąjungos valstybių narių ir užsienio valstybių draudimo įmonių filialai (toliau – draudimo įmonė), vykdantys transporto priemonių valdytojų civilinės atsakomybės privalomojo draudimo veiklą.“;

2.2. pakeisti 4 punktą ir jį išdėstyti taip:

„4. Apyskaitos pildomos du kartus per metus. Pasibaigus antrajam metų ketvirčiui iki tų pačių metų rugsėjo 1 dienos Lietuvos bankui pateikiamos užpildytos Apyskaitų 1TPCA, 2TPCA ir 3TPCA formos, o pasibaigus ketvirtajam ketvirčiui iki kitų metų kovo 1 dienos pateikiamos užpildytos Apyskaitų 1TPCA, 2TPCA, 3TPCA, 5TPCA ir 6TPCA formos.“;

2.3. pakeisti 6 punktą ir jį išdėstyti taip:

„6. Papildoma Apyskaitose nepateikta informacija, kuri gali turėti reikšmingą įtaką vertinant pateiktus duomenis, išdėstoma aiškinamajame rašte. Aiškinamajame rašte privalo būti pateikta informacija apie taikytą draudimo pajamų apskaitos metodą, apskaičiuojant patirtų žalų techninio atidėjinio dalį, skirtą įvykusiems įvykiams, apie kuriuos dar nepranešta, taikytus metodus ir skaidymo principus pagal transporto priemonių tipus ir įvykių įvykimo laikotarpius.“;

2.4. pakeisti 11 punktą ir jį išdėstyti taip:

„11. Apyskaitų (3TPCA, 6TPCA formos) duomenys (išmokų skaičius, įvykių, apie kuriuos pranešta, skaičius, neapmokėtų žalų skaičius), išreikšti vienetais, pateikiami atsižvelgiant į pretenzijų, o ne į įvykių skaičių.“;

2.5. pakeisti 12 punktą ir jį išdėstyti taip:

„12. Apyskaitose (1TPCA, 2TPCA ir 3TPCA formos) duomenys pateikiami pagal transporto priemonių tipus ir valdytojus: lengvieji automobiliai / fiziniai asmenys, lengvieji automobiliai / juridiniai asmenys, krovininiai automobiliai / tarptautiniai vežėjai, krovininiai automobiliai / kiti, kitos transporto priemonės (duomenys pagal valdytojus nedetalizuojami). Kitos transporto priemonės apima autobusus, troleibusus, motociklus, mopedus ir motorolerius, traktorius ir savaeigius mechanizmus, lengvųjų automobilių priekabas, krovininių automobilių priekabas ir puspriekabes, traktorių ir savaeigių mechanizmų priekabas. Apyskaitoje (5TPCA forma) duomenys pateikiami nurodant transporto priemonės tipą: lengvieji automobiliai, krovininiai automobiliai, autobusai, troleibusai, motociklai, mopedai ir motoroleriai, traktoriai ir savaeigiai mechanizmai, lengvųjų automobilių priekabos, krovininių automobilių priekabos ir puspriekabės, traktorių ir savaeigių mechanizmų priekabos.“;

2.6. pakeisti 16 punktą ir jį išdėstyti taip:

„16. Draudimo pajamų (angl. insurance revenue) apyskaitoje (2TPCA forma):

16.1. nurodomos ataskaitiniam laikotarpiui priskiriamos pajamos iš draudimo sutarčių, kaip apibrėžta 17-ojo tarptautinio finansinės atskaitomybės standarte, priimtame Reglamentu (EB) Nr. 1606/2002, (toliau – 17 TFAS);

16.2. pateikiami paskutinių 20 ketvirčių duomenys pagal nurodytus transporto priemonių tipus. Informacija apie draudimo pajamas pateikiama pradedant nuo 2023 m. I ketvirčio ataskaitinio laikotarpio.“;

2.7. pakeisti 17.5 papunktį ir jį išdėstyti taip:

„17.5. kai išmoka pagal pateiktą pretenziją dėl draudžiamojo įvykio išmokama dalimis, pateikiant duomenis vienetais, fiksuojamas tik vienas (pirmasis) mokėjimas.“;

2.8. pripažinti netekusiu galios 18 punktą;

2.9. buvusius 19 ir 20 punktus laikyti atitinkamai 18 ir 19 punktais;

2.10. pakeisti 18.1 papunktį ir jį išdėstyti taip:

„18.1. pildoma informacija apie kiekvieną įvykį, pagal kurį pateiktos pretenzijos ar kelių pretenzijų suma yra lygi arba viršija 100 000 Eur, nurodant žalos bylos numerį, eismo įvykio datą, pranešimo datą, įvykio valstybę, transporto priemonės tipą, išmoką ir rezervą pagal įvykio objektą (žala turtui, žala asmeniui, neturtinė žala).“;

2.11. pakeisti 18.4 papunktį ir jį išdėstyti taip:

„18.4. skiltyje „Rezervas, Eur“ pildoma patirtų žalų įsipareigojimo dalies, skirtos įvykiui, apie kurį pranešta, bet pagal kurį dar neapmokėta žala, suma.“

3. Nustatyti, kad šis nutarimas įsigalioja priėmimo dieną ir yra taikomas sudarant 2023 m. pirmojo pusmečio ir vėlesnių ataskaitinių laikotarpių šiuo nutarimu patvirtintus transporto priemonių valdytojų civilinės atsakomybės privalomojo draudimo veiklos statistinių apyskaitų TPCA formų duomenis.

Valdybos pirmininkas	Gediminas Šimkus